**PEMBAYANG DAN MAKSUD PANTUN**

|  |
| --- |
| Pembayang dengan maksud pantun yang mempunyai perkaitan akan menjadikan sesebuah pantun itu baik dari segi struktur dan maknanya. Pantun juga mempunyai wacaha yang padat dengan cerita, falsafah, pemikiran dan akal budi Melayu. Pembayang maksud dalam pantun juga mempunyai maksud tersendiri dan dapat dikaitkan dengan maksud pantun. Contohnya pantun yang berbunyi :  Dua tiga kucing berlari,  Mana nak sama si kucing belang;  Dua tiga boleh ku cari,  Mana nak sama cik abang sorang.  Pantun ini memberi pembayang tentang kehebatan harimau jika dibandingkan dengan semua jenis kucing dalam kelompok yang sama seperti kucing kampung, harimau kumbang, kucing hutan dan dan kucing-kucing lain. Harimau dalam pantun ini digelar si kucing belang. Dalam budaya Melayu harimau dianggap sebagai haiwan yang hebat sehingga digelar Raja Rimba. Jika dibandingkan dengan budaya barat yang mengangkat singa sebagai raja dengan gelaran The Lion King. Singa tidak terdapat di Nusantara iaitu kawasan yang didiami oleh orang Melayu. Pembayang ini apabila dikaitkan dengan maksud pantun menunjukkan individu yang dirujuk ialah seorang hebat, gagah dan berketrampilan sehingga menjadi pilihan antara sebilangan lelaki yang dibariskan.  Satu contoh lagi pantun Melayu yang ada hubungan antara pembayang dan dan maksud ialah pantun yang berbunyi :  Pisang emas dibawa belayar,  Masak sebijik di atas peti;  Hutang emas boleh dibayar,  Hutang budi dibawa mati.  Dalam bahagian pembayang pantun, pemantun memilih pisang emas pisang untuk dibawa belayar kerana pisang boleh dijadikan makanan yang membekalkan tenaga dengan cepat. Sifat pisang emas yang akan masak sebiji demi sebiji menyebabkan pisang boleh disimpan untuk dimakan untuk esoknya. Walaupun pisang ini diberi nama pisang emas tetapi pisang tidak perlu disimpan di dalam peti seperti emas yang berharga. Pisang emas ini juga tidak perlu diperam selain sifat fizikalnya yang cantik dan sesuai untuk dijadikan buah tangan. Dalam bahagian maksud pantun pula frasa “hutang emas boleh dibayar” pemikiran Melayu menunjukkan kita perlu melangsaikan semua hutang-hutang jika kita berhutang. Frasa “hutang emas” juga merujuk kepada material yang dimiliki seseorang di dunia ini. Sedangkan frasa “hutang budi dibawa mati” merujuk kepada kebaikan yang kita hulurkan kepada orang lain tanpa mengharapkan balasan dan hanya Allah sahaja yang dapat membalasnya.  Ada banyak lagi pantun Melayu yang bersifat seperti di atas. Hubungan antara pembayang dan masud perlu selari, berkait dan berhunungan serta mempunyai maksud yang tersirat untuk kita fikirkan bersama. Jelaslah pantun Melayu dapat merungkai alam pemikiran dan budaya bangsanya yang kreatif menggunakan bahasa yang puitis. |